Mi ara d-tekker tmeṭṭut akked ufellaḥ ssbeḥ, argaz ad yeffeɣ ɣer berra, tameṭṭut ad tekkumaṣi ccɣel-is deg uxxam. Ad tekkumaṣi deg ufrag yeččuren d tiɣeṭṭen, dderb, qqaren-as dderb, s ufella tella tɣurfett, gganen yifellaḥen deg-s, s wadda d dderb n yiɣiden, mi fukent akk wagi ad t-ḍeggrent ɣer ubudu n leɣbar, ad kecment ɣer uxxam ɣer udaynin, tella tfunast, tella tyuga , yella uɣyul, mi ḥersent akk i widak-nni, ḍeggrent-t akk ɣer tmazirt, ad d-uɣalent ad refdent asagem ɣer tala ad d-agment mertayen neɣ tlata, ad ččarent tisebbalin n waman, ad ɛeddint ad grent tiḥnunin n uɣrum aquran n yirden. Ifellaḥen-nni ad kecmen, ad ččen tanalt…Ad ččen lfaḍur, ad asen-tefk yemma-tsen akk tanalt n uɣrum uquran akked yiniɣman, ad nehren. Afellaḥ ameqqran ad yenher izgaren, aqcic alemmas ad yenher tiɣeṭṭen, imecṭuḥen ad nehren iɣiden, ad yeffeɣ akk lmal-nni ad ksen. Tilawin nni ad ruḥent ad d-zedment, ad d-awint isɣaren akken ma llant deg uxxam, di snat di tlata d tinuḍin. Tamɣart ad tɛas axxam, ad tɛas igerdan. Tilawin-nni ad d-awḍent ɣer tmazirt ad deggrent isɣaren-nni, ad d-uɣalent s axxam, ad sewwent imensi. Ad d-awḍen yifellaḥen tameddit, ad uqment akk imensi i yifellaḥen-nni, ad ččen yigerdan, ad ččen yemɣaren, ad ččent nunti d tineggura. Imɣaren-nni ad sseḥmuyen, tilawin nni ad d-ceɛlent times imir ad sseḥmuyen yemɣaren-nni, igerdan d yifellaḥen-nni, nunti ad ɛeddint ad d-ddment irden, amud neɣ taqnuct ad ẓdent, ad d-ẓdent i tessirt n leqbayel. Mi fukent iẓid, imɣaren-nni ad d-ttawin timucuha, ad sseḥmuyen ɣer lkanun, ad d-gren iqerman , igerdan-nni ad dhun ḥacama iruḥ yiḍ, ad ɛeddin timir ad ṭṭsen ad steɛfun.